A swi ri rivaleni, humba a yi olerile nkuma ekaya. Manana a a hi siyile. A a nga vabyi leswiya swa ku yisa esirheni. A a lo huma lundza enhlaneni. A a vula leswaku a ri nga vavi mikarhi hinkwayo kambe madokodela a ma vurile leswaku a a fanerile ku endliwa vuhandzuri leswaku ku ta susiwa furha leri a ri ri enhlaneni. Himpfhuka a ya exibedhlele tolweni a a nga si vuya. Tatana a a yile ku ya n'wi kamba tolo na namuntlha. Tolo a a vuyile a fika a vika leswaku vuhandzuri a byi fambile khwatsi na leswaku manana a a sisimukile. Hi ku languta tatana sweswi, onge swilo a swi hundzukile evusikwini. Ku vuriwa leswaku vuvabyi byi tshikelela munhu navusiku. "Swi endliwe hi ku rhandza ka wena," ku kariha Mabasa. "Ku sukela rini wena u ri nawu xana Hi wena u leriseke leswaku Shivambu a khomiwa. Sweswi, u fanele ku lerisa leswaku nandzu lowu u n'wi rhwexeke wona wu suriwa etibukwini hinkwato." Lexi a xo va xileriso?